Για άλλες χρήσεις, δείτε: Εθνικός.

Ο **Αθλητικός και Ποδοσφαιρικός Σύλλογος «Εθνικός»** υπήρξε ιστορικό αθλητικό σωματείο της Πάτρας, που ιδρύθηκε το 1925 ως «**Δάφνη Πατρών**» και το 1929 μετονομάστηκε σε «**Εθνικός**». Είχε χρώματα το μπλε και το άσπρο και κατά καιρούς εκτός από το ποδόσφαιρο διατηρούσε τμήματα χειροσφαίρισης, καλαθοσφαίρισης και ποδηλασίας.

Ιστορία
-------

Τμήμα ποδοσφαίρου
-----------------

Ο **Α.Π.Σ. Εθνικός Πατρών** ανήκε στην δύναμη της Ε.Π.Σ. Αχαΐας. Ιδρύθηκε το 1925 σαν «**Δάφνη Πατρών**» και το 1929 μετονομάστηκε σε «**Εθνικός**». Έχει αριθμό μητρώου Ε.Π.Ο. 94.

Από την αγωνιστική περίοδο 1929-30 αγωνίστηκε στην Γ΄ Κατηγορία του τοπικού για λίγα χρόνια και για πολλά χρόνια στην Β΄ Κατηγορία. Το 1965 ανέβηκε στην Α΄ Κατηγορία της ΕΠΣ Αχαΐας. Από τότε πρωταγωνίστησε είτε στην Α' Κατηγορία της Αχαΐας είτε στη Δ΄ Εθνική μέχρι και το 2002, που συγχωνεύτηκε με τον Α.Π.Σ. Πάτραι. Από την επόμενη χρονιά η ομάδα έμεινε ανενεργή κι έτσι παραμένει μέχρι σήμερα.

Προπολεμικά για δύο χρονιές το 1930 και 1931 διατηρούσε Β' ομάδα που έπαιρνε μέρος στο αντίστοιχο πρωτάθλημα Γ΄ Κατηγορίας της Αχαΐας. Έχει επίσης 13 συμμετοχές στο Κύπελλο Ελλάδος, πριν το 1972 που απαγορεύτηκε η συμμετοχή των ερασιτεχνικών συλλόγων σε αυτό.

Στον Εθνικό έχει αγωνιστεί ο Γρηγόρης Γεωργάτος, ο μετέπειτα παίκτης του Ολυμπιακού, της ΑΕΚ, της Παναχαϊκής, της Ίντερ Μιλάνου, καθώς και της Εθνικής Ελλάδος.

Προπονήσεις έκανε στο «γήπεδο ΑΒΕΞ», της ομώνυμης βιομηχανίας της Πάτρας, το οποίο δεν υπάρχει σήμερα. Αγώνες έδινε τα πρώτα χρόνια στο Γήπεδο Προσφυγικών και αργότερα στο Εθνικό Στάδιο, κυρίως στο βοηθητικό του. Το 2002 απορροφήθηκε από τον Α.Π.Σ. Πάτραι και ουσιαστικά έκτοτε έπαψε να υφίσταται.

### Συμμετοχές στη Δ΄ Εθνική

| **Αγων. περίοδος** | Θέση | **Αγων. περίοδος** | Θέση |
| --- | --- | --- | --- |
| **1982-83** | 6η  | **1991-92** | 9η  |
| **1983-84** | 8η  | **1992-93** | 10η  |
| **1984-85** | 10η  | **1993-94** | 7η  |
| **1985-86** | 12η  | **1994-95** | 10η |
| **1987-88** | 10η  | **1996-97** | 4η  |
| **1989-90** | 5η  | **1997-98** | 15η |
| **1990-91** | 8η  |  |

### Τίτλοι

* Πρωτάθλημα Αχαΐας: 1980, 1982, 1987, 1993, 1996, 2000
* Κύπελλο Αχαΐας: 1974, 1985, 1996, 1999
* Πρωτάθλημα Β΄ Κατηγορίας: 1971, 1975

Τμήμα καλαθοσφαίρισης
---------------------

Στην καλαθοσφαίριση ο **Εθνικός** διατηρούσε τμήμα από την δεκαετία του ‘70 με ομάδα ανδρών και συμμετείχε στα πρωταθλήματα της Τ.Ε. ΣΕΓΑΣ Πατρών. Η ομάδα διαλύθηκε την δεκαετία του 2000. Μεγαλύτερη επιτυχία του Εθνικού ήταν η 3η θέση στο πρωτάθλημα την περίοδο 1963-64 πίσω από τις ΕΑ Πατρών κι Ολυμπιάδα με παίκτες τους Σαλαϊμετζίδη, Αζαρία, Σταματίου , Παυλίδη κι Καστανίδη.

Έδρα της ομάδας καλαθοσφαίρισης ήταν το προαύλιο του σχολείου στους Αγίους Αποστόλους, δίπλα στο εργοστάσιο Λαδόπουλου , εκεί το προαύλιο χρησιμοποιούνταν σαν γήπεδο για τις ανάγκες των αγώνων .

Τμήμα Ποδηλασίας
----------------

Το τμήμα ποδηλασίας του **Εθνικού** αναφέρεται την δεκαετία του 60 αθλητές του συλλόγου να παίρνουν μέρος σε ποδηλατικούς αγώνες της Τ.Ε. ΣΕΓΑΣ Πατρών.

Τμήμα Χειροσφαίρισης
--------------------

Το 1985  ο **Εθνικός** ίδρυσε τμήμα χειροσφαίρισης αντρών. Ο σύλλογος μάλιστα πήρε μέρος στο πρώτο επίσημο τοπικό πρωτάθλημα Αχαΐας στην χειροσφαίριση που έγινε την αγωνιστική περίοδο 1985-86.

Παραπομπές
----------

1. ↑  Καταγραφή αθλητικών σωματείων, ιστότοπος ΓΓΑ
2. 1 2 3 4  Βασιλείου Οικονομόπουλου, *Πατρινό αθλητικό πανόραμα*, Πάτρα 1995, λήμμα "Εθνικός Πατρών"
3. 1 2 3 4 5 6 7 8 9 10 11 12 13 14 15 16  Τάσος Σταθόπουλος, *Αχαϊκό ποδόσφαιρο, εκατόν είκοσι χρόνια (1891-2010), εκδόσεις Γιάννης Πικραμένος, Πάτρα 2010 , ISBN 978-968-6628-27-6*
4. ↑  Εθνικός Πατρών: Ενας γίγαντας που δεν ζει πια pelop.gr
5. ↑  Η μεγάλη ομάδα του Εθνικού Πατρών sportin.gr
6. ↑  Εφημερίδα, Πελοπόννησος φύλλο 6/7/1965 τελευταία αγωνιστική πρωταθλήματος Πατρών , αποτελέσματα αγώνων
7. 1 2  Αλέκος Δημητριάδης, *Πατραϊκό Μπάσκετ , μια διαδρομή μέσα στο χρόνο από το 1950 μέχρι το.... 2000 και πέρα*, Εκδόσεις Πελοπόννησος, Πάτρα 2012, ISBN 978-960-88372-3-2
8. ↑  Εφημερίδα, Νεολόγος φύλλο 8/3/1959 Ποδηλατικός αγώνας 24 χιλιομέτρων επί δημοσίας οδού
9. ↑  Αθλητική ηχώ, φύλο 4 Αυγούστου 1985[*νεκρός σύνδεσμος*] , Ρεπορτάζ για το χάντμπολ της Πάτρας και ανακοίνωση για το 1ο τοπικό πρωτάθλημα Αχαΐας
10. ↑  Αθλητική Ηχώ 29 Δεκεμβρίου 1986[*νεκρός σύνδεσμος*],αναβολή αγώνα του τοπικού πρωταθλήματος

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Τάσος Σταθόπουλος, *Αχαϊκό ποδόσφαιρο, εκατόν είκοσι χρόνια (1891-2010), εκδόσεις Γιάννης Πικραμένος, Πάτρα 2010 , ISBN 978-968-6628-27-6*
* *Πατρινό Αθλητικό Πανόραμα*, Βασίλης Οικονομόπουλος, Πάτρα 1994
* Βασιλείου Κυριαζή, "Φωστήρας 35 χρόνια πορείας", 2005.